Πύργος του Γκρούνεβαλντ

Ο Πύργος του Γκρούνεβαλντ (γερμ. Grunewaldturm) είναι ιστορικός πύργος στο δάσος Γκρούνεβαλντ, στο νοτιοδυτικό μέρος του Βερολίνου. Ανεγέρθηκε κατά τα έτη 1897-1899 σύμφωνα με σχέδια του Φραντς Χάινριχ Σβέχτεν και έχει συνολικό ύψος 55 μέτρων. Η βάση παρατηρήσεως προσφέρει τη θέα του ποταμού Χάβελ από ύψος 36 μέτρων.

Ιστορικό
Το 1897 το αγροτικό επαρχιακό Διαμέρισμα Τέλτοβ της Επαρχία του Βρανδεμβούργο, παράγγειλε την ανέγερση ενός πύργου σε ανάμνηση της εκατοστής επετείου από τη γέννηση του Γερμανού Αυτοκράτορα (Κάιζερ) Γουλιέλμου Α΄.Reschke, Manfred: Die Havel: Natur und Kultur zwischen Müritz und Havelberg, 2η έκδ., Trescher Verlag, Βερολίνο 2014, σελ. 174 Στις 9 Ιουνίου 1899 ο πύργος άνοιξε την πύλη του για το κοινό με την επωνυμία «Πύργος Κάιζερ Γουλιέλμου», αν και η επιγραφή στην ανατολική πρόσοψη τον χαρακτηρίζει «Βασιλέα» (Koenig Wilhelm I), επειδή έφερε και τον τίτλο «Βασιλεύς της Πρωσίας». Μια δεύτερη επιγραφή, στη δυτική πρόσοψη, γράφει: Der Kreis Teltow baute mich 1897 (= «το Διαμέρισμα του Τέλτοβ με έκτισε το 1897»).Caspar, Helmut: 200 Berliner Köpfe: Denkmäler von Friedrich dem Grossen bis Heinz Rühmann, Imhoff Verlag, Petersberg 2008, σελ. 35 

Η Ελισάβετ του Βιντ, βασιλική σύζυγος της Ρουμανίας, ανέβηκε στον πύργο την 1η Μαρτίου του 1916. Ήταν ηλικιωμένη και πολύ εξαντλημένη, και χρειάσθηκε πάνω από δυόμιση ώρες για να ανεβεί τα σκαλιά από τη βάση μέχρι την κορυφή, από όπου χαιρέτησε ένα πλήθος περίπου 350 ανθρώπων από κάτω. Η Ελισάβετ απεβίωσε την επόμενη ημέρα.

Μεταπολεμικώς, το 1948, ο πύργος έλαβε τη σημερινή ονομασία του (Grunewaldturm) από την ονομασία του δάσους που τον περιβάλλει. Μια επιμελής ανακαίνιση του πύργου έγινε το 1953.

Από τη δεκαετία του 1990 ο πύργος φιλοξενεί και κεραίες κινητής τηλεφωνίας.

Αρχιτεκτονική
Ο Πύργος του Γκρούνεβαλντ είναι κτισμένος σε νεογοτθικό αρχιτεκτονικό ρυθμό με τούβλα και σχεδιάσθηκε από τον φημισμένο στην εποχή του Γερμανό αρχιτέκτονα Φραντς Χάινριχ Σβέχτεν. Από μακριά φαίνεται υψηλότερος από το πραγματικό του ύψος των 55 μέτρων, καθώς βρίσκεται πάνω στον ύψους 79 μέτρων Λοφο Κάρλσμπεργκ, στην ανατολική όχθη του ποταμού Χάβελ. Στο εσωτερικό του πύργου υπάρχει θολωτή μνημειακή αίθουσα με μαρμάρινο άγαλμα του Γουλιέλμου Α΄, έργο του γλύπτη Λούντβιχ Μάντσελ, και τέσσερα σιδερένια ανάγλυφα που εικονίζουν τους Άλμπρεχτ φον Ρουν, Χέλμουτ φον Μόλτκε, Όττο φον Μπίσμαρκ και Φρειδερίκο Κάρολο της Πρωσίας. Tα νεοβυζαντινά ψηφιδωτά στην οροφή της αίθουσας είναι πρώιμα έργα του καλλιτέχνη Άουγκουστ Αίτκεν.

204 σκαλοπάτια οδηγούν σε μια βάση-παρατηρητήριο, που προσφέρει πανοραμική θέα των γύρω τόπων. Υπάρχει εστιατόριο και μπιραρία στον κήπο του πύργου.

Παραπομπές

Πυργος Γκρουνεβαλν
Γκρουνεβαλντ